Metropolisievrou voor huis doodgeskietArgieffoto ŉ Beampte van die Johannesburgse metropolisie (JMPD) is Woensdagoggend buite haar huis in Soweto doodgeskiet. Sizakele Nkosi-Malobane, Gautengse LUR vir gemeenskapsveiligheid, het gesê die beampte, insp. Ayanda Zulu, was in haar ampsvoertuig toe sy omstreeks 05:30 deur twee onbekende aanvallers in die oprit na haar huis genader is. “Sy is twee keer geskiet en die verdagtes het met haar 9 mm-pistool en ammunisie op vlug geslaan,” het Nkosi-Malobane gesê. Nkosi-Malobane het die voorval veroordeel en as “brutaal” bestempel. “Die provinsie is van ŉ onbaatsugtige en toegewyde beampte beroof. Haar afsterwe is nie tevergeefs en sal nie die moreel van ons polisiemag verswak nie, maar hulle eerder aanmoedig om voort te gaan om ons gemeenskap te dien en te beskerm,” het Nkosi-Malobane gesê. Volgens Nkosi-Malobane is 12 metropolisiebeamptes die afgelope sewe maande in Gauteng vermoor terwyl hulle aan diens was. Intussen het Herman Mashaba, Johannesburg se burgemeester, gesê die JMPD en polisie sal geen steen onaangeraak laat om te verseker dat Zulu se moordenaars opgespoor en vervolg word nie. Niemand is nog in verband met die voorval in hegtenis geneem nie.